title: 2012/566/ЕС: Решение на Европейския парламент от 10 май 2012 година относно освобождаването от отговорност във връзка с изпълнението на бюджета на Европейския полицейски колеж за финансовата 2010 година#Резолюция на Европейския парламент от 10 май 2012 година съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейския полицейски колеж за финансовата 2010 година

text:
               17.10.2012

               BG

               Официален вестник на Европейския съюз

               L 286/156

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2012 година
   относно освобождаването от отговорност във връзка с изпълнението на бюджета на Европейския полицейски колеж за финансовата 2010 година
   (2012/566/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейския полицейски колеж за финансовата 2010 година,

               —

               като взе предвид доклада на Сметната палата относно годишните отчети на Европейския полицейски колеж за финансовата 2010 година, придружен от отговорите на Колежа (1),

               —

               като взе предвид препоръката на Съвета от 21 февруари 2012 г. (06083/2012 – C7-0051/2012),

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Решение 2005/681/ПВР на Съвета от 20 септември 2005 г. за създаване на Европейски полицейски колеж (ЕПК) (3), и по-специално член 16 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

               —

               като взе предвид Решение C(2011) 4680 на Комисията от 30 юни 2011 г. за даване на съгласие за поисканата от Европейския полицейски колеж дерогация от Регламент (ЕО, Евратом) № 2343/2002,

               —

               като взе предвид доклада на Европейския полицейски колеж от 12 юли 2010 г. относно възстановяването на лични разходи (10/0257/KA),

               —

               като взе предвид външния одит, поръчан от Европейския полицейски колеж (Договор с реф. № CEPOL/2010/001), във връзка с възстановяването на лични разходи,

               —

               като взе предвид окончателния доклад за петгодишната външна оценка на Европейския полицейски колеж (Договор с реф. № CEPOL/CT/2010/002),

               —

               като взе предвид годишния доклад за дейността за 2009 г. на Генерална дирекция „Правосъдие, свобода и сигурност“,

               —

               като взе предвид четвъртия доклад за напредъка на Европейския полицейски колеж във връзка с изпълнението на неговия многогодишен план за действие (МПД) за периода 2010—2014 г.,

               —

               като взе предвид доклада на Сметната палата относно изпълнението на МПД на Европейския полицейски колеж за периода 2010—2014 г.,

               —

               като взе предвид бележката на Службата за вътрешен одит от 4 юли 2011 г. (реф. номер Ares (2011) 722479) относно третия доклад за напредъка по изпълнението на МПД на Европейския полицейски колеж за периода 2010—2014 г.,

               —

               като взе предвид доклада на Европейския полицейски колеж и приложенията към него във връзка с изпълнението на резолюцията на Европейския парламент относно „Освобождаване от отговорност за 2009 г.: Европейски полицейски колеж“,

               —

               като взе предвид доклада на Европейския полицейски колеж и приложението към него относно прилагането на неговото ръководство за обществените поръчки през периода от 1 юли 2010 г. до 1 юли 2011 г.,

               —

               като взе предвид член 77 и приложение VI към своя правилник,

               —

               като взе предвид доклада на комисията по бюджетен контрол и становището на комисията по граждански свободи, правосъдие и вътрешни работи (A7-0119/2012),

               1.

               Освобождава от отговорност директора на Европейския полицейски колеж във връзка с изпълнението на бюджета на Колежа за финансовата 2010 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на директора на Европейския полицейски колеж, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 366, 15.12.2011 г., стр. 134.

      (2)  ОВ L 248, 16.9.2002 г., стр. 1.

      (3)  ОВ L 256, 1.10.2005 г., стр. 63.

      (4)  ОВ L 357, 31.12.2002 г., стр. 72.

      РЕЗОЛЮЦИЯ НА ЕВРОПЕЙСКИЯ ПАРЛАМЕНТ
      от 10 май 2012 година
      съдържаща забележките, които са неразделна част от решението относно освобождаването от отговорност във връзка с изпълнението на бюджета на Европейския полицейски колеж за финансовата 2010 година
      ЕВРОПЕЙСКИЯТ ПАРЛАМЕНТ,

                  —

                  като взе предвид окончателните годишни отчети на Европейския полицейски колеж за финансовата 2010 година,

                  —

                  като взе предвид доклада на Сметната палата относно годишните отчети на Европейския полицейски колеж за финансовата 2010 година, придружен от отговорите на Колежа (1),

                  —

                  като взе предвид препоръката на Съвета от 21 февруари 2012 г. (06083/2012 – C7-0051/2012),

                  —

                  като взе предвид член 319 от Договора за функционирането на Европейския съюз,

                  —

                  като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

                  —

                  като взе предвид Решение 2005/681/ПВР на Съвета от 20 септември 2005 г. за създаване на Европейски полицейски колеж (ЕПК) (3), и по-специално член 16 от него,

                  —

                  като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (4), и по-специално член 94 от него,

                  —

                  като взе предвид Решение C(2011) 4680 на Комисията от 30 юни 2011 г. за даване на съгласие за поисканата от Европейския полицейски колеж дерогация от Регламент (ЕО, Евратом) № 2343/2002,

                  —

                  като взе предвид доклада на Европейския полицейски колеж от 12 юли 2010 г. относно възстановяването на лични разходи (10/0257/KA),

                  —

                  като взе предвид външния одит, поръчан от Европейския полицейски колеж (Договор с реф. № CEPOL/2010/001), във връзка с възстановяването на лични разходи,

                  —

                  като взе предвид окончателния доклад за петгодишната външна оценка на Европейския полицейски колеж (Договор с реф. № CEPOL/CT/2010/002),

                  —

                  като взе предвид годишния доклад за дейността за 2009 г. на Генерална дирекция „Правосъдие, свобода и сигурност“,

                  —

                  като взе предвид четвъртия доклад за напредъка на Европейския полицейски колеж във връзка с изпълнението на неговия многогодишен план за действие (МПД) за периода 2010—2014 г.,

                  —

                  като взе предвид доклада на Сметната палата относно изпълнението на МПД на Европейския полицейски колеж за периода 2010—2014 г.,

                  —

                  като взе предвид бележката на Службата за вътрешен одит от 4 юли 2011 г. (реф. номер Ares (2011) 722479) относно третия доклад за напредъка по изпълнението на МПД на Европейския полицейски колеж за периода 2010—2014 г.,

                  —

                  като взе предвид доклада на Европейския полицейски колеж и приложенията към него във връзка с изпълнението на резолюцията на Европейския парламент относно „Освобождаване от отговорност за 2009 г.: Европейски полицейски колеж“,

                  —

                  като взе предвид доклада на Европейския полицейски колеж и приложението към него относно прилагането на неговото ръководство за обществените поръчки през периода от 1 юли 2010 г. до 1 юли 2011 г.,

                  —

                  като взе предвид член 77 и приложение VI към своя правилник,

                  —

                  като взе предвид доклада на комисията по бюджетен контрол и становището на комисията по граждански свободи, правосъдие и вътрешни работи (A7-0119/2012),

                  А.

                  като има предвид, че Европейският полицейски колеж („Колежът“) беше създаден през 2001 г. и беше преобразуван в орган на Общността по смисъла на член 185 от Финансовия регламент, както и че рамковият Финансов регламент за агенциите се прилага за Колежа, считано от 1 януари 2006 г.;

                  Б.

                  като има предвид, че в своите доклади за годишните отчети на Колежа за финансовата 2006, 2007 и 2009 година Сметната палата изрази становище с резерви по отношение на законосъобразността и редовността на свързаните с тях операции поради несъответствие на процедурите по възлагане на обществени поръчки с разпоредбите на Финансовия регламент;

                  В.

                  като има предвид, че в своя доклад за годишните отчети на Колежа за финансовата 2008 година Сметната палата добави пояснителен параграф към своето становище относно надеждността на отчетите, без изрично да изразява резерви, и изрази резерви по отношение на законосъобразността и редовността на свързаните с тях операции;

                  Г.

                  като има предвид, че в своето решение от 7 октомври 2010 г. Парламентът отказа да освободи от отговорност директора на Колежа за изпълнението на бюджета на Колежа за финансовата 2008 година;

                  Д.

                  като има предвид, че в своето решение от 10 май 2011 г. Парламентът реши да отложи решението си за освобождаване от отговорност на директора на Колежа във връзка с изпълнението на бюджета на Колежа за финансовата 2009 година (5), и впоследствие го освободи от отговорност в решението си от 25 октомври 2011 г. (6);

                  Е.

                  като има предвид, че, за пръв път откакто Колежът стана агенция, в своя доклад за годишните отчети на Колежа за финансовата 2010 година Сметната палата издаде становище без резерви относно надеждността на отчетите, както и относно законосъобразността и редовността на свързаните с тях операции;

                  Ж.

                  като има предвид, че в своя доклад относно МПД на Колежа за периода 2010—2014 г. Сметната палата заяви, че Колежът напредва в съответствие с основните етапи, определени в неговия МПД;

                  З.

                  като има предвид, че в бележката си от 4 юли 2011 г. до директора на Колежа Службата за вътрешен одит заяви, че макар и описанието в доклада за напредъка относно изпълнението на МПД на Колежа да е доста общо, то дава ясна представа за състоянието на различните етапи и следва да служи като задоволителна основа за информиране на различните заинтересовани страни;

                  И.

                  като има предвид, че с Решение C(2011) 4680 от 30 юни 2011 г. Комисията предостави на Колежа дерогация от разпоредбите на член 74б от Регламент (ЕО, Евратом) № 2343/2002;

                  Й.

                  като има предвид, че бюджетът на Колежа за 2010 г. възлиза на 7 800 000 EUR, в сравнение с 8 800 000 EUR за 2009 г., което представлява намаление от 11,4 %; като има предвид, че вноската на Съюза в бюджета на Колежа за 2010 г. беше 7 800 000 EUR (7),

         Бюджетно и финансово управление – общи забележки

                  1.

                  Отбелязва заявлението на Колежа, че финансовата 2010 година се характеризира с липсата на достатъчно финансови средства, като 1 000 000 EUR са съкратени от вноската на Съюза в бюджета на Колежа; изразява учудване от това мнение, особено в настоящите условия на криза, тъй като доброто управление гарантира правилното и разходно-ефективно изразходване на наличния бюджет, като се има предвид, че 31,6 % от бюджета на Колежа за 2010 г. е пренесен към 2011 г.

                  2.

                  Признава обаче, че съгласно информацията от Комисията през 2009 г. общата вноска на Съюза за Колежа възлиза на 8 800 000 EUR, от които 7 800 000 EUR са финансирани от бюджета за 2009 г. и че остатъчното салдо в размер на 1 000 000 EUR всъщност е финансирано от целевите приходи за 2007 г. от възстановяването на излишъка на Колежа за финансовата 2007 година; отбелязва, че за 2010 г. Комисията е предложила да намали вноската на Съюза за 2010 г. за Колежа до равнището на одобрените бюджетни кредити от 2009 г., т.е. 7 800 000 EUR, поради ниската степен на изпълнение на бюджета за 2008 г.; поради тази причина насърчава Колежа да въведе ясно разграничение между различните компоненти на вноската на Съюза в бюджета на Колежа в ежегодните си окончателни годишни отчети.

                  3.

                  Въз основа на окончателните годишни отчети на Колежа за финансовата 2010 година отбелязва, че са възникнали някои пропуски в изготвянето на индивидуалните бюджети и ангажименти за курсовете и семинарите, в резултат на което през 2010 г. са поети задължения и са изплатени бюджетни кредити за покриване на разходите от 2009 г.; припомня на Колежа, че това е в противоречие с принципа на ежегодност; призовава Колежа да предприеме мерки, за да се избегне повторното възникване на подобни пропуски в бъдеще.

                  4.

                  Въз основа на годишния доклад за дейността на Колежа за 2010 г. отбелязва, че 99,56 % от бюджетните кредити за поети задължения са усвоени; отбелязва също, че 46 % от бюджетните кредити за плащания са били усвоени, но че окончателните цифри за усвояването на средствата по дял III (оперативни разходи) се очаква да бъдат достъпни едва в края на 2011 г.; отбелязва, че окончателните годишни отчети на Колежа за 2010 г. показват процент на изразходваните бюджетни кредити за плащания в размер на 59,12 % през 2010 г.

                  5.

                  Признава мерките, предприети от новата структура на управление и ръководство на Колежа за справяне с неговите слабости, в отговор на искането на Парламента за действие вследствие на сериозните нередности в изпълнението на бюджета за 2009 г.

                  6.

                  Припомня факта, че въпреки че Сметната палата счита операциите, свързани с годишните отчети на Колежа за законосъобразни и редовни, тя също така подчертава, че по отношение на разходите за организиране на курсове и семинари процедурите на Колежа за одобрение на декларации за разходи, свързани с подобни дейности, не са достатъчно строги, по-специално по отношение на пълнотата на подкрепящите доказателства; отбелязва в отговора на Колежа, че с Решение 11/2011/УС на управителния съвет на Колежа от 10 март 2011 г. са определени задължителни изисквания при представяне на финансови отчети и декларации за разходи да се представя подписан от всички участници списък

                  7.

                  Отбелязва, че в съответствие с Решение 11/2011/УС правилата за възстановяване на разходи за дейностите на Колежа са преразгледани до голяма степен и че са изяснени различни мерки за стриктното изпълнение на финансовите разпоредби и строго дисциплиниран подход по отношение на допустимите разходи, включително за задължително представяне на отчети

                  8.

                  Изразява съжаление относно факта, че преди приемането на Решение 34/2010/УС на управителния съвет на Колежа на 29 септември 2010 г. крайните срокове за възстановяване на разходи не са били прилагани, поради което не е имало значително подобрение в спазването на тези срокове; припомня, че неспазването на крайните срокове е един от основните фактори, възпрепятстващи доброто финансово управление; отбелязва факта, че в съответствие с Решение 34/2010/УС няма да бъдат възстановявани разходи по получени след крайния срок искания; изисква от Колежа да информира органа по освобождаване от отговорност за изпълнението на Решение 34/2010/УС.

                  9.

                  Отбелязва изявлението на Колежа, че Комисията намали неговия бюджет за 2010 г. с 1 000 000 EUR, но подчертава, че сумата, разпределена за 2010 г., е същата като за 2009 г.

         Пренос на бюджетни кредити

                  10.

                  Въз основа на окончателните годишни отчети на Колежа за финансовата 2010 година отбелязва, че 2 469 984,20 EUR от бюджетните кредити, за които са поети задължения през 2010 г. и които представляват 31,6 % от бюджета на Колежа за 2010 г., са пренесени към 2011 г.; припомня на Колежа, че това положение е в противоречие с принципа на ежегодност;.

                  11.

                  Изразява съжаление, че в своя доклад относно годишните отчети на Колежа за финансовата 2010 година Сметната палата не отбелязва пренесените бюджетни кредити на Колежа.

                  12.

                  Изразява загриженост, че въпреки че Сметната палата успя да получи достатъчна увереност, че годишните отчети на Колежа за финансовата 2010 година са надеждни във всички съществени аспекти, Палатата отбелязва, че над 1 600 000 EUR, представляващи 48 % от бюджетните кредити, пренесени от 2009 г., е трябвало да бъдат освободени през 2010 г.; припомня на Колежа, че това положение противоречи на бюджетния принцип на ежегодност и може да бъде променено с цел намаляване посредством по-добро програмиране и мониторинг на изпълнението на неговия бюджет с цел свеждане до минимум на преноса на бюджетни кредити; следователно призовава Колежа да предприеме ефективни действия в това отношение.

                  13.

                  Въпреки това отбелязва отговора на Колежа, че с цел да се избегне повтарянето на описаното от Палатата положение, пренасянето на бюджетни кредити за 2010 г. е подложено на строги критерии за свеждане до минимум на освобождаването през 2011 г.

                  14.

                  Отбелязва, че през 2010 г. Колежът е въвел ежеседмични заседания по въпросите на финансовото управление с цел подобряване на изпълнението и контрола на бюджета и че през юни 2011 г. неизпълнените бюджетни задължения бяха преразгледани с цел осигуряване на по-добър контрол на усвояването на бюджета и оптимизиране на изпълнението на бюджета за 2011 г.; следователно призовава Сметната палата и Службата за вътрешен одит да гарантират на Парламента, че Колежът е постигнал реално подобрение по този въпрос, и да посочат категоричното въвеждане на всички инструменти за планиране и наблюдение.

         Процедури за възлагане на обществени поръчки

                  15.

                  Отбелязва, че на 8 юни 2010 г. Колежът прие ръководство за обществените поръчки за вътрешно ползване, както беше поискано от Парламента при процедурата за освобождаване от отговорност на Колежа за 2008 г.; отбелязва също, че това ръководство влезе в сила на 1 юли 2010 г. и че е назначен координатор за обществените поръчки.

         Пълнота на вътрешното отчитане на командировъчните разходи

                  16.

                  Призовава Колежа да информира органа по освобождаване от отговорност за ефективното изпълнение на много важната препоръка на Службата за вътрешен одит относно пълнотата на вътрешното отчитане на командировъчните разходи.

         Дейностите на Колежа

                  17.

                  Отбелязва, че според Сметната палата разходите за организиране на курсове и семинари са съществена част от бюджета на Колежа; признава, че процедурите на Колежа за одобрение на декларации за разходи, свързани с подобни дейности, не са достатъчно строги, по-специално по отношение на пълнотата на подкрепящите доказателства.

                  18.

                  Отбелязва обаче заявлението на Колежа, че е подобрил отчитането и контрола на своите дейности и че е преразгледал процедурите за одобрение на декларации за разходи и подкрепящите ги доказателствата, по-конкретно чрез:

                              —

                              определянето на задължителни изисквания за представяне на подписани от всички участници списъци при представянето на финансови отчети и декларации за разходи,

                              —

                              преразглеждането на правилата за възстановяване на разходи за дейностите на Колежа, които бяха изяснени,

                              —

                              строгото спазване на крайния срок, след който няма да се приемат искания за възстановяване на разходи, който беше въведен на 29 септември 2010 г.,

                              —

                              организирането на ново обучение за управление на курсове с цел допълнително подобряване на контрола върху курсовете, както и на качеството на документацията за плащанията,

                              —

                              извършването на последващи проверки на курсовете на Колежа през 2011 г.,

                              —

                              проверката на четири дейности от 2010 г. в Швеция и шест в Обединеното кралство, от които една е свързана с дейност от 2010 г., а пет — с дейности от 2011 г.;

                        призовава Службата за вътрешен одит да осигури на органа по освобождаване от отговорност цялостна оценка на промените, въведени от Колежа.

                  19.

                  Отбелязва, че с Решение C(2011) 4680 на Комисията се дава съгласие за искането на Колежа за промяна на неговия финансов регламент чрез въвеждане на член (член 74в), който включва дерогация от Регламент (ЕО, Евратом) № 2343/2002 относно изключването от тръжни процедури на избора на образователни експерти, с цел да се използват експерти от националните институти за обучение на полицейски служители.

         Счетоводни грешки

                  20.

                  Призовава Колежа да предоставя на Парламента актуална информация за степента на изпълнение на новите 16 стандарта за вътрешен контрол на Комисията, които бяха приети от Управителния съвет (УС) на Колежа в замяна на предишните стандарти за вътрешен контрол.

         Бюджетни кредити, използвани за финансиране на лични разходи

                  21.

                  Отчита, че е извършена външна последваща проверка на бюджетните кредити, използвани за финансиране на лични разходи през 2007 и 2008 г. и че външните проверители считат, че тези средства не могат повече да бъдат възстановени; отбелязва, че според Колежа нареждането за възстановяване, което изисква от бившия директор да върне сумата от 2 014,94 GBP (2 196,72 EUR), е било изпълнено през декември 2011 г.; призовава Колежа да продължи процеса на възстановяване докато всички средства бъдат изцяло възстановени.

         Многогодишен план за действие на Колежа за периода 2010—2014 г.

                  22.

                  Признава, че Службата за вътрешен одит е извършила оценка на изпълнението на многогодишния план на Колежа за периода 2010—2014 г., както беше поискано от органа по освобождаване от отговорност; отбелязва, че до края на септември 2010 г. 19 от 44-те етапа бяха изпълнени, 18 бяха в процес на изпълнение в съответствие с планирания график, а други 7 са все още в начален стадий на изпълнение.

                  23.

                  Отбелязва също заявлението на Службата за вътрешен одит, че липсва яснота в описанието на някои елементи в плана и че докладите за напредъка невинаги са достатъчно точни, за да осигурят ясна представа за значението на отделните етапи по отношение на конкретните действия; освен това отбелязва, че Службата за вътрешен одит е установила дублиране на някои от целите, което затруднява оценката на крайното общо състояние на съответните действия; потвърждава заявлението на Колежа, че многогодишният план е бил актуализиран в съответствие с препоръките на Службата за вътрешен одит и подобренията, внесени в рамките на третия доклад за напредъка, който беше одобрен от УС на 8 декември 2010 г.; призовава Службата за вътрешен одит да потвърди, че актуализираният доклад за напредъка относно многогодишния план на Колежа отразява по адекватен начин нейните препоръки.

         Вътрешен одит

                  24.

                  Отбелязва, че според Службата за вътрешен одит Колежът е изпълнил много важната препоръка относно пълнотата на вътрешното отчитане на командировъчните разходи и понастоящем Службата за вътрешен одит проверява изпълнението на тази препоръка; призовава Колежа и Службата за вътрешен одит да информират органа по освобождаване от отговорност за резултатите от проверката.

                  25.

                  Отбелязва, че Службата за вътрешен одит е извършила самооценка на рисковете в областта на информационните технологии с цел да идентифицира и извърши оценка на основните рискове от този вид в Колежа; отбелязва, че Службата за вътрешен одит е идентифицирала основните рискове във връзка със: стратегията за ИТ, системата e-net, управлението на данни и зависимостта от отделни лица; поради тази причина призовава Колежа да предприеме необходимите действия за справяне и предотвратяване на тези рискове.

                  26.

                  Отбелязва, че структурата за вътрешен одит (IAC), която е консултативен орган на УС, не е открила съществени грешки в отчетите на Колежа за 2010 г. при одита си.

         Управление и структурни недостатъци

                  27.

                  Подчертава, че разходите за управлението на Колежа са високи в сравнение с неговите дейности; следователно приветства усилията на Колежа за намаляване на неговите разходи за управление, положени на 25-ото заседание на неговия УС през юни 2011 г., когато беше постигнато съгласие всички комисии на УС да бъдат закрити до 2012 г. и всички работни групи на УС да бъдат критично анализирани.

                  28.

                  Отбелязва също, че според Колежа в областта на управлението са предприети следните мерки:

                              —

                              считано от 2012 г., УС ще заседава само два пъти годишно, а спешните решения между заседанията ще се вземат чрез писмена процедура и ще се обсъждат по време на онлайн заседания,

                              —

                              УС ще се концентрира единствено върху задачите, които са му били възложени с учредителното решение на Колежа, а другите задачи, които по-рано претоварваха УС, ще се поемат от директора,

                              —

                              на всяка държава членка се препоръчва да изпраща най-много двама делегати за всяко заседание на УС,

                              —

                              Колежът ще поеме организацията на пътуването за участниците, които имат право на възстановяване на разходите, за да се гарантира използването на най-икономичните средства с оглед на съкращаването на процеса на възстановяване на разходите след заседанието.

                  29.

                  С интерес очаква бъдещото предложение от Комисията за промяна на правното основание за Колежа, както и резултата от преговорите между Парламента и Съвета.

                  30.

                  Освен това отбелязва, че окончателният доклад за петгодишната външна оценка на Колежа стига до заключението, че е необходимо преместването на Колежа.

                  31.

                  Приветства Решение 24/2011/УС на Управителния съвет на Колежа от 15 юни 2011 г. за разпускане на съществуващите комитети, считано от 1 януари 2012 г., като по този начин е намалено припокриването между различните структури; призовава УС да вземе драстични решения относно действащите работни групи; припомня, че съгласно член 10, параграф 10 от Решение 2005/681/ПВР УС може да реши, „ако е крайно наложително“, да създаде работни групи, които да изготвят препоръки и да разработват и да предлагат други консултации, счетени за необходими от УС.

                  32.

                  Отбелязва отговора на Колежа, че неговият процедурен правилник е бил изменен, вследствие на което броят на редовните заседания на УС е ограничен до едно заседание за всяко председателство, а броят членове на националните делегации е намален, като на всяка държава членка се препоръчва да изпраща най-много двама делегати за всяко заседание.

                  33.

                  Отбелязва, че освобождаването от отговорност във връзка с изпълнението на бюджета на Колежа следва да продължава да се основава на работата му през годината.

                  34.

                  Обръща внимание на препоръките от предишните си доклади за освобождаване от отговорност във връзка с изпълнението на бюджета, включени в приложението към настоящата резолюция.

                  35.

                  По отношение на други забележки, придружаващи решението за освобождаване от отговорност, които имат хоризонтален характер, препраща към своята резолюция от 10 май 2012 г. (8) относно резултатите от дейността, финансовото управление и контрола на агенциите.

         (1)  ОВ C 366, 15.12.2011 г., стр. 134.

         (2)  ОВ L 248, 16.9.2002 г., стр. 1.

         (3)  ОВ L 256, 1.10.2005 г., стр. 63.

         (4)  ОВ L 357, 31.12.2002 г., стр. 72.

         (5)  ОВ L 250, 27.9.2011 г., стр. 260.

         (6)  ОВ L 313, 26.11.2011 г., стр. 17.

         (7)  ОВ L 64, 12.3.2010 г., стр. 1047.

         (8)  Приети текстове, P7_TA-PROV(2012)0164 (вж. страница 388 от настоящия брой на Официален вестник).

      ПРИЛОЖЕНИЕ

         ПРЕПОРЪКИ НА ЕВРОПЕЙСКИЯ ПАРЛАМЕНТ ОТ ПРЕДХОДНИ ГОДИНИ

                  Европейски полицейски колеж

                  2006 г.

                  2007 г.

                  2008 г.

                  2009 г.

                  Изпълнение

                  —

                  —

                  —

                              —

                              Изразява загриженост, че Сметната палата е констатирала сериозни пропуски в административните и финансовите правила, приложими за разходите за организиране на курсове и семинари, които се дължат главно на факта, че измененият финансов регламент на Колежа не е влязъл в сила

                              —

                              Препоръчва на Колежа да осигури пряк достъп до подробния си бюджет

                  Бюджетно и финансово управление

                              —

                              Бюджетните кредити не са използвани в съответствие с принципа на добро финансово управление

                              —

                              Системата за възлагане на обществени поръчки не съответства на разпоредбите на Финансовия регламент

                              —

                              Колежът не е установил необходимите системи и процедури, които да му дадат възможност да изготви финансов отчет в съответствие с изискванията на рамковия Финансов регламент, приложим за агенциите

                              —

                              Във финансовия регламент на Колежа се предвижда необходимостта от подробни правила за неговото прилагане

                              —

                              Агенцията не спазва принципа за единство и точност на бюджета. Бюджетът не включва вноска от 1 500 000 EUR, получени от Комисията през 2007 г. за изпълнението на програма MEDA

                              —

                              Агенцията не спазва принципа на прозрачност

                              —

                              Високият процент преноси (1 700 000 EUR) и освобождаване на бюджетни кредити показва трудности при управлението на бюджета

                              —

                              Не са изготвени нито предварителните отчети, нито докладът за бюджетното и финансовото управление

                              —

                              Във финансовия регламент на Колежа се предвижда необходимостта от подробни правила за неговото прилагане

                              —

                              Системата за възлагане на обществени поръчки не съответства на разпоредбите на Финансовия регламент

                              —

                              Установени са случаи, в които са използвани бюджетни кредити за финансиране на лични разходи на някои служители на Колежа

                              —

                              Агенцията не спазва принципа на ежегодност (т.е. над 2 700 000 EUR от бюджетните кредити за плащания за 2008 г. трябваше да бъдат пренесени)

                              —

                              Слабости в планирането и наблюдението на изпълнението на бюджета

                              —

                              Над 3 800 000 EUR от бюджетните кредити за 2009 г. (43 % от общия бюджет) са пренесени към 2010 г.

                              —

                              46 % от бюджетните кредити, пренесени от 2008 г., е трябвало да бъдат освободени, което показва наличие на сериозни и повтарящи се слабости в планирането и наблюдението на изпълнението на бюджета и противоречи на принципа на ежегодност

                              —

                              За 2008 г. 31 % от бюджета е трябвало да бъдат пренесени

                              —

                              Значителни закъснения и грешки при изготвянето на предварителните отчети за 2009 г.

                  Процедура за възлагане на обществени поръчки

                  —

                  —

                  —

                  Загриженост относно трайното неспазване на разпоредбите на Финансовия регламент по отношение на правилата за възлагане на обществени поръчки. значителна сума от общия бюджет на Колежа съдържа нередности

                  Човешки ресурси

                  —

                  —

                  —

                              —

                              Редица слабости по отношение на процедурите за подбор на персонал

                              —

                              Счита за неприемливо, че:

                                          —

                                          праговете, които кандидатите трябва да преминат, са били определени след оценяването и класирането на кандидатите,

                                          —

                                          задаваните по време на интервютата въпроси често са били определяни след проверката на кандидатурите,

                                          —

                                          документирането на процедурите е незадоволително

                                          —

                                          Изразява загриженост, че някои практики не са позволени от Правилника за длъжностните лица на ЕС или са незаконосъобразни

                  Вътрешен одит

                  —

                              —

                              Липса на стандарти за вътрешен контрол и неефективен мониторинг на бюджета

                              —

                              Установени са случаи, в които са използвани бюджетни кредити за финансиране на лични разходи на някои служители на Колежа

                              —

                              Одитът на извадка от поети задължения показа, че в три случая липсва одитна следа за проследяване на финансовото изпълнение

                              —

                              Все още не е извършен външен контрол на тези случаи

                  Отбелязва, че освобождаването от отговорност във връзка с изпълнението на бюджета на Колежа следва да продължава да се основава на работата му през годината


title: Решение 2013/178/ОВППС на Съвета от 25 февруари 2013 година за подписване и сключване на Споразумението между Европейския съюз и Република Мали относно статута в Република Мали на военната мисия на Европейския съюз в подкрепа на обучението на въоръжените сили на Мали (EUTM Мали)#Споразумение между Европейския съюз и Република Мали относно статута в Република Мали на военната мисия на Европейския съюз в подкрепа на обучението на въоръжените сили на Мали (EUTM Мали)

text:
               16.4.2013

               BG

               Официален вестник на Европейския съюз

               L 106/1

         РЕШЕНИЕ 2013/178/ОВППС НА СЪВЕТА
   от 25 февруари 2013 година
   за подписване и сключване на Споразумението между Европейския съюз и Република Мали относно статута в Република Мали на военната мисия на Европейския съюз в подкрепа на обучението на въоръжените сили на Мали (EUTM Мали)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 37 от него във връзка с член 218, параграфи 5 и 6 от Договора за функционирането на Европейския съюз,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               С писмо от 24 декември 2012 г. президентът на Република Мали отправи покана до върховния представител на Съюза по въпросите на външните работи и политиката на сигурност (ВП), в която приветства разполагането в Мали на военноучебна мисия на ЕС.

               (2)

               На 17 януари 2013 г. Съветът прие Решение 2013/34/ОВППС за военна мисия на Европейския съюз в подкрепа на обучението на въоръжените сили на Мали (EUTM Мали) (1).

               (3)

               В член 9 от Решение 2013/34/ОВППС се предвижда, че статутът на частите и личния състав на ЕС на EUTM Мали, в т.ч. привилегиите, имунитетите и други гаранции, необходими за осъществяването и безпрепятственото изпълнение на тяхната мисия, са предмет на споразумение, сключено съгласно член 37 от Договора за Европейския съюз (ДЕС) и в съответствие с процедурата, предвидена в член 218 от Договора за функционирането на Европейския съюз (ДФЕС).

               (4)

               След като на 17 януари 2013 г. беше прието решение на Съвета за разрешаване на започването на преговори, ВП в съответствие с член 37 от ДЕС договори споразумение между Европейския съюз и Република Мали относно статута в Република Мали на военната мисия на Европейския съюз в подкрепа на обучението на въоръжените сили на Мали (EUTM Мали) (наричано по-нататък „споразумението“).

               (5)

               В съответствие с член 5 от Протокол № 22 относно позицията на Дания, приложен към ДЕС и към ДФЕС, Дания не участва в изготвянето и изпълнението на решения и действия на Съюза, свързани с въпросите на отбраната. Дания не участва в изпълнението на настоящото решение и следователно на участва във финансирането на настоящата мисия.

               (6)

               Споразумението следва да бъде одобрено,

         ПРИЕ НАСТОЯЩОТО РЕШЕНИЕ:
   Член 1
   Споразумението между Европейския съюз и Република Мали относно статута в Република Мали на военната мисия на Европейския съюз в подкрепа на обучението на въоръжените сили на Мали (EUTM Мали) се одобрява от името на Съюза.
   Текстът на споразумението е приложен към настоящото решение.
   Член 2
   Председателят на Съвета се оправомощава да посочи лицето(ата), упълномощено(и) да подпише(ат) споразумението от името на Съюза.
   Член 3
   Настоящото решение влиза в сила в деня на приемането му.

      Съставено в Брюксел на 25 февруари 2013 година.

            За Съвета

            Председател

         S. COVENEY

      (1)  ОВ L 14, 18.1.2013 г., стр. 19.

      ПРЕВОД
      СПОРАЗУМЕНИЕ
      между Европейския съюз и Република Мали относно статута в Република Мали на военната мисия на Европейския съюз в подкрепа на обучението на въоръжените сили на Мали (EUTM Мали)
      ЕВРОПЕЙСКИЯТ СЪЮЗ, наричан по-нататък „ЕС“,
      от една страна, и
      РЕПУБЛИКА МАЛИ, наричана по-нататък „приемаща държава“,
      от друга страна,
      наричани по-нататък „страните“,
      КАТО ВЗЕХА ПРЕДВИД:

                  —

                  писмото на Република Мали от 24 декември 2012 г., с което към Европейския съюз се отправя покана да разположи на нейната територия военна мисия за обучение;

                  —

                  Решение 2013/34/ОВППС на Съвета от 17 януари 2013 г. за военна мисия на Европейския съюз в подкрепа на обучението на въоръжените сили на Мали (EUTM Мали) (1);

                  —

                  факта, че настоящото споразумение няма да засегне правата и задълженията на страните, произтичащи от международни споразумения и други правни инструменти за създаване на международни съдилища и трибунали, включително Статута на Международния наказателен съд,

            СЕ СПОРАЗУМЯХА ЗА СЛЕДНОТО:
      Член 1
      Приложно поле и определения
      1.   Настоящото споразумение се прилага само на територията на приемащата държава.
      2.   Настоящото споразумение се прилагат за военната мисия на ЕС в подкрепа на обучението на въоръжените сили на Мали (по-нататък наричана “EUTM Мали”) и нейния личен състав.
      3.   За целите на настоящото споразумение:

                  а)

                  „EUTM Мали“ означава военният щаб и националните контингенти, техните бази, техните материални средства и техните превозни средства, допринасящи за мисията;

                  б)

                  „мисия“ означава подготовката, установяването, изпълнението и поддръжката на EUTM Мали;

                  в)

                  „командващ мисията“ означава командващият EUTM Мали на мястото на мисията;

                  г)

                  „Европейски съюз (ЕС)“ означава постоянните органи на ЕС и техният персонал;

                  д)

                  „военен щаб на ЕС“ означава военният щаб и неговите части, независимо от местоположението им, поставени под ръководството на военнокомандващи на ЕС, които осъществяват военното командване или контрол на EUTM Мали;

                  е)

                  „национални контингенти“ означава подразделенията и частите, принадлежащи на държавите — членки на ЕС, и на другите държави, участващи в EUTM Мали;

                  ж)

                  „личен състав на EUTM Мали“ означава гражданският персонал и военният личен състав, зачислен към EUTM Мали, както и персоналът, разположен за подготовка на мисията, и личният състав, изпълняващ мисия за изпращаща държава, институция или орган на ЕС в рамките на мисията, които, освен ако не е предвидено друго в настоящото споразумение, се намират на територията на приемащата държава, с изключение на местния персонал и персонала, нает от международни търговски дружества;

                  з)

                  „местен персонал“ означава служители, които са граждани на приемащата държава или лица, които постоянно пребивават в нея;

                  и)

                  „бази на EUTM Мали“ означава всички помещения, жилища и земя, необходими за мисията и за личния състав на EUTM Мали;

                  й)

                  „изпращаща държава“ означава държава, предоставила национален контингент на разположение на EUTM Мали;

                  к)

                  „официална кореспонденция“ означава цялата кореспонденция, свързана с EUTM Мали и нейните функции;

                  л)

                  „материални средства на EUTM Мали“ означава съоръженията и консумативите, необходими за мисията;

                  м)

                  „превозни средства на EUTM Мали“ означава всички превозни и други транспортни средства, притежавани, взети под наем или наети за превоз от EUTM Мали и необходими за мисията.

            Член 2
      Общи разпоредби
      1.   EUTM Мали и нейният личен състав спазват законовите и подзаконовите актове на приемащата държава и се въздържат от всякакви действия и дейности, които са несъвместими с целите на мисията.
      2.   EUTM Мали редовно информира правителството на приемащата държава за броя на членовете на личния си състав, разположени на територията на приемащата държава.
      Член 3
      Идентификация
      1.   Членовете на личния състав на EUTM Мали, които се намират на територия на приемащата държава, винаги носят със себе си паспорт или военна лична карта.
      2.   Превозните и другите транспортни средства на EUTM Мали носят отличителни идентификационни знаци и/или регистрационни табели на EUTM Мали, за които компетентните органи на приемащата държава са уведомени.
      3.   EUTM Мали има право да поставя знамето на ЕС и отличителни знаци като военни емблеми, титли и официални символи в базата и върху превозните си средства. Върху униформите на личния състав на EUTM Мали има отличителна емблема на EUTM Мали. По решение на командващия мисията националните знамена или емблеми на участващите в мисията национални контингенти могат да се поставят в базата и върху превозните средства и униформите на EUTM Мали.
      Член 4
      Преминаване на границите и движение на територията на приемащата държава
      1.   Личният състав на EUTM Мали се допуска на територията на приемащата държава само при представяне на паспорт, към който е приложена индивидуална или колективна командировъчна заповед, издадена от EUTM Мали. При влизане, напускане или пребиваване на територията на приемащата държава личният състав на EUTM Мали е освободен от визови изисквания и от проверки в рамките на имиграционните процедури и на митническия контрол.
      2.   Личният състав на EUTM Мали е освободен от изискванията на приемащата държава за регистрация и контрол на чужди граждани, но не придобива право на постоянно пребиваване или местоживеене на територията на приемащата държава.
      3.   Материалните и превозните средства на EUTM Мали, които влизат на територията на приемащата държава или я напускат във връзка с мисията, са освободени от изискване за представяне на митнически документи и не подлежат на проверки.
      4.   Членовете на личния състав на EUTM Мали могат да управляват моторни превозни средства, при условие че притежават валидно национално, международно или военно свидетелство за правоуправление, издадено от някоя от изпращащите държави.
      5.   За нуждите на мисията приемащата държава предоставя на EUTM Мали и нейния личен състав свобода на движение и на придвижване на територията си, включително във въздушното си пространство.
      6.   Приемащата държава разрешава внасянето на материалните и превозните средства на EUTM Мали и ги освобождава от всякакви мита, такси, пътни такси, данъци и други подобни налози, различни от разходите за съхранение, превоз и други предоставени услуги.
      7.   За нуждите на мисията EUTM Мали може да използва пътищата, мостовете, фериботите и летищата, без да заплаща такси, пътни такси, данъци или други подобни налози. EUTM Мали не е освободена от плащане за услуги, които е ползвала по свое искане, при същите условия, както предвидените за въоръжените сили на приемащата държава.
      Член 5
      Привилегии и имунитети, предоставени на EUTM Мали от приемащата държава
      1.   Базите на EUTM Мали са неприкосновени. Служители на приемащата държава нямат право да проникват в тях без съгласието на командващия мисията.
      2.   Независимо къде се намира и кой държи или заема нейните материални и превозни средства и нейните бази, EUTM Мали се ползва с имунитет по отношение на юрисдикцията.
      3.   Личният състав, материалните средства, базите и превозните средства на EUTM Мали не могат да бъдат подложени на обиск, реквизиция, изземване или изпълнителна мярка.
      4.   Архивите и документацията на EUTM Мали са неприкосновени по всяко време и където и да се намират.
      5.   Официалната кореспонденция на EUTM Мали е неприкосновена.
      6.   EUTM Мали се освобождава от всякакви национални, регионални или общински данъци, такси и други налози от подобно естество по отношение на закупени и внесени материални и превозни средства на EUTM Мали, по отношение на базите на EUTM Мали, както и по отношение на услугите, предоставени за нуждите на EUTM Мали. Прилагането на това освобождаване не може да бъде обвързвано с разрешение или предварително уведомяване на компетентните органи на приемащата държава от страна на EUTM Мали. EUTM Мали обаче не се освобождава от такси и други налози, които представляват заплащане за извършени услуги.
      Член 6
      Привилегии и имунитети, предоставени на личния състав на EUTM Мали от приемащата държава
      1.   Личният състав на EUTM Мали не подлежи на арест или задържане под никаква форма.
      2.   Документите, кореспонденцията и имуществото на личния състав на EUTM Мали са неприкосновени, освен в случай на изпълнителни мерки, разрешени по силата на параграф 6.
      3.   Личният състав на EUTM Мали се ползва с имунитет по отношение на наказателната юрисдикция на приемащата държава при всякакви обстоятелства.
      Съответната изпращаща държава или орган на ЕС, според случая, може да се откаже от имунитета на личния състав на EUTM Мали по отношение на наказателната юрисдикция. Този отказ винаги е в писмена форма.
      4.   Личният състав на EUTM Мали се ползва с имунитет по отношение на гражданската и административната юрисдикция на приемащата държава по отношение на устни или писмени изявления и всякакви действия, предприети в изпълнение на официалните му функции.
      Когато пред съд на приемащата държава е образувано гражданско производство срещу член на личния състав на EUTM Мали, командващият мисията и компетентният орган на изпращащата държава или орган на ЕС се уведомяват незабавно. Преди откриването на производството пред компетентния съд командващият мисията и компетентният орган на изпращащата държава или институция на ЕС удостоверяват дали въпросното действие е извършено от члена на личния състав на EUTM Мали в изпълнение на официалните му функции.
      Ако действието е извършено в изпълнение на официални функции, производството не започва и се прилагат разпоредбите на член 15. Ако действието не е извършено в изпълнение на официални функции, производството може да продължи. Удостоверението, направено от командващия мисията и компетентния орган на изпращащата държава или орган на ЕС, има задължителен характер за съда на приемащата държава, който не може да го оспорва.
      При все това компетентните органи на приемащата държава могат да оспорват обосноваността на това удостоверение в срок от два месеца от датата на представянето му. В този случай всяка от страните се задължава да уреди спора изключително чрез дипломатически средства.
      Ако член на личния състав на EUTM Мали започне гражданско производство, той не може да продължи да се позовава на имунитета по отношение на юрисдикцията във връзка с всякакви насрещни искове, пряко свързани с основния иск.
      5.   Личният състав на EUTM Мали не е длъжен да дава свидетелски показания.
      6.   Спрямо членовете на личния състав на EUTM Мали не могат да се предприемат никакви изпълнителни мерки, с изключение на случаите, когато срещу тях е заведено гражданско дело, което не е свързано с официалните им функции. Имуществото на членовете на личния състав на EUTM Мали, за което командващият мисията удостовери, че е необходимо за изпълнението на техните официални функции, не може да бъде конфискувано при изпълнение на съдебно решение. При граждански производства членовете на личния състав на EUTM Мали не подлежат на ограничения върху личната им свобода или други ограничителни мерки.
      7.   Имунитетът на личния състав на EUTM Мали по отношение на юрисдикцията на приемащата държава не го освобождава от юрисдикцията на изпращащата държава.
      8.   Личният състав на EUTM Мали се освобождава от всякакви форми на данъчно облагане в приемащата държава върху заплатите и възнагражденията, които получава от EUTM Мали или от изпращащата държава, както и върху други доходи, получени извън приемащата държава.
      9.   В съответствие със законите и подзаконовите нормативни актове, които приема, приемащата държава разрешава внасянето на стоки за лично ползване от личния състав на EUTM Мали и ги освобождава от всякакви мита, данъци и други такси, различни от разходи за съхранение, транспортиране и други подобни услуги.
      Личният багаж на членовете на личния състав на EUTM Мали се освобождава от проверки, освен в случаите, когато има сериозни основания да се смята, че съдържа предмети, които не са за лично ползване, или предмети, чийто внос или износ е забранен със закон или подлежи на правилата за карантина на приемащата държава. В този случай проверката може да се извърши само в присъствието на засегнатия член на личния състав на EUTM Мали или на упълномощен представител на EUTM Мали.
      Член 7
      Местен персонал
      Членовете на местния персонал се ползват с привилегии и имунитети единствено доколкото приемащата държава позволява това. Приемащата държава обаче упражнява юрисдикцията си над местния персонал по такъв начин, че да не се възпрепятства излишно функционирането на мисията.
      Член 8
      Наказателна юрисдикция
      Компетентните органи на изпращащата държава имат право да упражняват на територията на приемащата държава цялата наказателна юрисдикция и дисциплинарна власт, произтичащи от законите на изпращащата държава по отношение на всеки член на личния състав на EUTM Мали, подчинен на това законодателство.
      Член 9
      Униформа и оръжия
      1.   Носенето на униформа се регламентира с правила, приети от командващия мисията.
      2.   Членовете на военния личен състав на EUTM Мали могат да носят и превозват оръжия и боеприпаси за тях, при условие че са упълномощени за това със заповед.
      Член 10
      Подпомагане от приемащата държава и сключване на договори
      1.   Приемащата държава се съгласява, ако ѝ бъде отправена такава молба, да подпомогне EUTM Мали при намирането на подходящи бази.
      2.   Приемащата държава предоставя за ползване на EUTM Мали безвъзмездно притежавани от нея бази, доколкото те са необходими за мисията.
      3.   В рамките на своите средства и възможности приемащата държава подпомага подготовката, установяването, изпълнението и поддръжката на EUTM Мали. Подпомагането и поддръжката на мисията от страна на приемащата държава се извършват при същите условия, които са предвидени за подпомагане и поддръжка на въоръжените сили на приемащата държава.
      4.   Правото, приложимо за договори, сключени от EUTM Мали в приемащата държава, се определя в самите договори.
      5.   Договорите могат да предвиждат процедурата за разрешаване на спорове, посочена в член 15, параграфи 3 и 4, да се прилага за спорове, произтичащи от прилагането на посочените договори.
      6.   Приемащата държава улеснява изпълнението на договорите, сключени от EUTM Мали с търговски образувания за целите на мисията.
      Член 11
      Промени на базите
      1.   EUTM Мали е упълномощена да строи или променя бази в зависимост от оперативните нужди.
      2.   Приемащата държава не изисква от EUTM Мали обезщетение за подобни строежи или промени.
      Член 12
      Смърт на членове на личния състав на EUTM Мали
      1.   Командващият мисията има право да се заеме с репатрирането на починал член на личния състав на EUTM Мали, както и на личното имущество на починалия, и да направи необходимите постъпки за тази цел.
      2.   Не се допуска извършване на аутопсия на починал член на личния състав на EUTM Мали без съгласието на съответната държава и без присъствието на представител на EUTM Мали и/или на тази държава.
      3.   Приемащата държава и EUTM Мали си сътрудничат в максимална степен за бързото репатриране на починали членове на личния състав на EUTM Мали.
      Член 13
      Сигурност на EUTM Мали и военна полиция
      1.   Приемащата държава предприема всички подходящи мерки за гарантиране на сигурността на EUTM Мали и нейния личен състав извън базите.
      2.   EUTM Мали има правото, на сухоземната територия на приемащата държава, да взема необходимите мерки, включително използване на сила в рамките на необходимото и пропорционалното, за да защити своя личен състав, бази, материални и превозни средства.
      3.   Това право обхваща и защитата на лицата в близкото обкръжение на членовете на личния състав на EUTM Мали, ако съществува заплаха от излагане на опасност на живота на тези лица или от тежки телесни увреждания.
      4.   Командващият мисията може да създаде военно полицейско звено за поддържане на реда в базите на EUTM Мали.
      5.   Военното полицейско звено може също така, в консултация и сътрудничество с военната полиция или полицията на приемащата държава, да действа извън базите на EUTM Мали за осигуряване на реда и дисциплината сред личния състав на EUTM Мали.
      Член 14
      Комуникации
      1.   EUTM Мали може да инсталира и използва устройства за радиоразпръскване и радиоприемане, както и сателитни системи. Мисията си сътрудничи с компетентните органи на приемащата държава с оглед избягване на конфликти при използването на съответните честоти. Приемащата държава предоставя безплатен достъп до честотния спектър в съответствие със своето действащо законодателство.
      2.   EUTM Мали има право на неограничена комуникация по радио (включително сателитно, мобилно и ръчно радио), телефон, телеграф, факс и други средства, както и правото да инсталира необходимото оборудване за осигуряване на тези комуникации във и между базите на EUTM Мали, включително да поставя кабели и наземни линии за нуждите на мисията.
      3.   На територията на собствените си бази EUTM Мали може да създаде необходимите условия за доставянето на поща, адресирана до EUTM Мали или до нейния личен състав или изпращането на поща от EUTM Мали или от нейния личен състав.
      Член 15
      Искове за обезщетение в случай на смърт, увреждане, щети или загуби
      1.   EUTM Мали и нейният личен състав, ЕС и изпращащите държави не са отговорни за вреди или загуба на гражданско или държавно имущество, предизвикани от дейности, свързани с оперативните потребности, или от дейности, свързани с граждански безредици или със защитата на EUTM Мали.
      2.   С оглед да се постигне уреждане на спора по извънсъдебен път, исковете за обезщетение в случай на вреди или загуба на гражданско или държавно имущество, които не са обхванати от параграф 1, както и исковете за обезщетение в случай на смърт или увреждане на лица и в случай на вреди или загуба на материални средства, бази или превозни средства на EUTM Мали, се препращат на EUTM Мали чрез компетентните органи на приемащата държава, когато става въпрос за искове, предявени от физически или юридически лица от приемащата държава, или на компетентните органи на приемащата държава, когато става въпрос за искове, предявени от EUTM Мали.
      3.   Когато не може да се постигне извънсъдебно споразумение, искът за обезщетение се подава до комисия по обезщетяване, състояща се от равен брой представители на EUTM Мали и на приемащата държава. Уреждането на спора става по общо съгласие.
      4.   Когато е невъзможно да се постигне уреждане на спора в комисията по обезщетяване, исковете:

                  а)

                  за суми по-малки или равни на 40 000 EUR се уреждат по дипломатически път между приемащата държава и представители на ЕС;

                  б)

                  за суми, надхвърлящи посочената в буква а), се отнасят до арбитражен орган, чиито решения са задължителни.

            5.   Арбитражният орган се състои от трима арбитри, като един от тях се определя от приемащата държава, вторият — от EUTM Мали, а третият — по общо съгласие от приемащата държава и EUTM Мали. Когато една от страните не посочи арбитър в рамките на два месеца или когато приемащата държава и EUTM Мали не могат да постигнат съгласие по определянето на третия арбитър, въпросният арбитър се назначава от председателя на съд, определен по общо съгласие на страните.
      6.   EUTM Мали и административните органи на приемащата държава сключват необходимите административни договорености за определяне на мандата на комисията по обезщетяване и на арбитражния орган, приложимите в рамките на тези органи процедури и условията за предявяване на искове за обезщетение.
      Член 16
      Сътрудничество и спорове
      1.   Всички въпроси, възникнали във връзка с прилагането на настоящото споразумение, се разглеждат съвместно от представителите на EUTM Мали и от компетентните органи на приемащата държава.
      2.   При липса на предварително споразумение споровете относно тълкуването или прилагането на настоящото споразумение се разрешават между приемащата държава и представителите на ЕС изключително с дипломатически средства.
      Член 17
      Други разпоредби
      1.   Когато настоящото споразумение се позовава на привилегиите, имунитетите и правата на EUTM Мали и на нейния личен състав, правителството на приемащата държава отговаря за прилагането и спазването им от страна на компетентните местни органи на приемащата държава.
      2.   Никоя разпоредба от настоящото споразумение няма за цел и не може да се тълкува като дерогация от правата, евентуално предоставени на дадена изпращаща държава по силата на други споразумения.
      Член 18
      Разпоредби за прилагане
      За целите на прилагането на настоящото споразумение въпросите от оперативен, административен и технически характер могат да бъдат предмет на отделни договорености, които да бъдат сключени между командващия мисията и административните органи на приемащата държава.
      Член 19
      Влизане в сила и прекратяване
      1.   Настоящото споразумение влиза в сила в деня на подписването му и остава в сила до датата на напускане на последните части на EUTM Мали и на последния член на личния състав на EUTM Мали, съгласно нотификацията, изпратена от EUTM Мали.
      2.   Независимо от параграф 1, разпоредбите, предвидени в член 4, параграф 7, член 5, параграфи 1, 2, 3 и 6, член 6, параграфи 1, 3, 4, 6, 8 и 9 и членове 11 и 15, се прилагат от датата на разполагане на първия член на личния състав на EUTM Мали, ако тази дата предхожда датата на влизане в сила на настоящото споразумение.
      3.   Настоящото споразумение може да се изменя с писмено споразумение между страните.
      4.   Прекратяването на настоящото споразумение не засяга правата и задълженията, произтичащи от изпълнението на споразумението преди неговото прекратяване.

         Съставено в Бамако на 4 април 2013 г. в два оригинални екземпляра на френски език.

               За Европейския съюз

               За Република Мали

         (1)  ОВ L 14, 18.1.2013 г., стр. 19.


title: 2011/560/ЕС: Решение на Европейския парламент от 10 май 2011 година относно освобождаването от отговорност във връзка с изпълнението на общия бюджет на Европейския съюз за финансовата 2009 година, раздел VI — Европейски икономически и социален комитет#Резолюция на Европейския парламент от 10 май 2011 година съдържаща забележките, които са неразделна част от решението за освобождаване от отговорност във връзка с изпълнението на общия бюджет на Европейския съюз за финансовата 2009 година, раздел VI — Европейски икономически и социален комитет

text:
               27.9.2011

               BG

               Официален вестник на Европейския съюз

               L 250/97

         РЕШЕНИЕ НА ЕВРОПЕЙСКИЯ ПАРЛАМЕНТ
   от 10 май 2011 година
   относно освобождаването от отговорност във връзка с изпълнението на общия бюджет на Европейския съюз за финансовата 2009 година, раздел VI — Европейски икономически и социален комитет
   (2011/560/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид общия бюджет на Европейския съюз за финансовата 2009 година (1),

               —

               като взе предвид окончателните годишни отчети на Европейския съюз за финансовата 2009 година (SEC(2010) 963 — C7-0216/2010) (2),

               —

               като взе предвид годишния доклад на Европейския икономически и социален комитет пред органа по освобождаването от отговорност относно вътрешните одити, осъществени през 2009 г.,

               —

               като взе предвид годишния доклад на Сметната палата за изпълнението на бюджета за финансовата 2009 година, придружен от отговорите на проверените институции (3),

               —

               като взе предвид декларацията за достоверност относно надеждността и точността на отчетите, както и законосъобразността и редовността на свързаните с тях операции, предоставена от Сметната палата съгласно член 287 от Договора за функционирането на Европейския съюз (4),

               —

               като взе предвид член 272, параграф 10 и членове 274, 275 и 276 от Договора за ЕО и член 314, параграф 10 и членове 317, 318 и 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (5), и по-специално членове 50, 86, 145, 146 и 147 от него,

               —

               като взе предвид член 77 от своя правилник и приложение VI към него,

               —

               като взе предвид доклада на комисията по бюджетен контрол (A7-0136/2011),

               1.

               Освобождава от отговорност генералния секретар на Европейския икономически и социален комитет във връзка с изпълнението на бюджета на Европейския икономически и социален комитет за финансовата 2009 година.

               2.

               Представя своите забележки в резолюцията по-долу.

               3.

               Възлага на своя председател да предаде настоящото решение, както и резолюцията, която е неразделна част от него, на Съвета, Комисията, Съда на Европейския съюз, Сметната палата, Европейския омбудсман и на Европейския надзорен орган по защита на данните и да осигури публикуването им в Официален вестник на Европейския съюз (серия L).

            Председател

         Jerzy BUZEK

            Генерален секретар

         Klaus WELLE

      (1)  ОВ L 69, 13.3.2009 г.

      (2)  ОВ C 308, 12.11.2010 г., стр. 1.

      (3)  ОВ C 303, 9.11.2010 г., стр. 1.

      (4)  ОВ C 308, 12.11.2010 г., стр. 129.

      (5)  ОВ L 248, 16.9.2002 г., стр. 1.

      РЕЗОЛЮЦИЯ НА ЕВРОПЕЙСКИЯ ПАРЛАМЕНТ
      от 10 май 2011 година
      съдържаща забележките, които са неразделна част от решението за освобождаване от отговорност във връзка с изпълнението на общия бюджет на Европейския съюз за финансовата 2009 година, раздел VI — Европейски икономически и социален комитет
      ЕВРОПЕЙСКИЯТ ПАРЛАМЕНТ,

                  —

                  като взе предвид общия бюджет на Европейския съюз за финансовата 2009 година (1),

                  —

                  като взе предвид окончателните годишни отчети на Европейския съюз за финансовата 2009 година (SEC(2010) 963 — C7-0216/2010) (2),

                  —

                  като взе предвид годишния доклад на Европейския икономически и социален комитет пред органа по освобождаването от отговорност относно вътрешните одити, осъществени през 2009 г.,

                  —

                  като взе предвид годишния доклад на Сметната палата за изпълнението на бюджета за финансовата 2009 година, придружен от отговорите на проверените институции (3),

                  —

                  като взе предвид декларацията за достоверност относно надеждността и точността на отчетите, както и законосъобразността и редовността на свързаните с тях операции, предоставена от Сметната палата съгласно член 287 от Договора за функционирането на Европейския съюз (4),

                  —

                  като взе предвид член 272, параграф 10 и членове 274, 275 и 276 от Договора за ЕО и член 314, параграф 10 и членове 317, 318 и 319 от Договора за функционирането на Европейския съюз,

                  —

                  като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (5), и по-специално членове 50, 86, 145, 146 и 147 от него,

                  —

                  като взе предвид член 77 от своя правилник и приложение VI към него,

                  —

                  като взе предвид доклада на комисията по бюджетен контрол (A7-0136/2011),

                  1.

                  Отбелязва, че през 2009 г. Европейският икономически и социален комитет (ЕИСК) е разполагал с бюджетни кредити за поети задължения в общ размер от 122 000 000 EUR (118 000 000 EUR през 2008 г.), при степен на усвояване от 98,02 %, което е над средната стойност за другите институции (97,69 %).

                  2.

                  Отбелязва със загриженост твърденията във връзка с управлението в рамките на ЕИСК, които доведоха до решението на Европейската служба за борба с измамите (OLAF) от 11 март 2011 г. да започне разследване.

                  3.

                  Отправя искане към ЕИСК да предостави на комисията на Парламента, която отговаря за процедурата по освобождаване от отговорност, допълнителна информация относно предполагаемите нередности.

                  4.

                  Призовава ЕИСК да оказва пълно съдействие на OLAF и да предоставя цялата необходима помощ на служителите на OLAF при извършването на тяхното разследване.

                  5.

                  Отправя искане към ЕИСК, и по-конкретно към неговия генерален секретар, да докладва пред комисията на Парламента, която отговаря за процедурата по освобождаване от отговорност, относно:

                              —

                              дисциплинарните производства, провеждани от ЕИСК, и икономическите последици от тях, и по-специално от дисциплинарно дело № 2/2007,

                              —

                              кадровата политика по отношение на повишаването на служители на ръководни длъжности,

                              —

                              конфликтите по отношение на независимостта на правната служба на ЕИСК,

                              —

                              достъпа на членовете на ЕИСК и членовете на неговото Бюро до цялата необходима информация,

                              —

                              състоянието на процедурата и резултатите от вътрешните одити, извършени от ЕИСК.

                  6.

                  Призовава Омбудсмана да информира във възможно най-кратък срок комисията на Парламента, която отговаря за процедурата по освобождаване от отговорност, за резултатите от своите разследвания във връзка с този конкретен случай.

                  7.

                  Отбелязва, че в годишния си доклад Сметната палата посочва, че одитът не е довел до никакви съществени забележки по отношение на ЕИСК; въпреки това призовава Сметната палата да потвърди дали одитите на отчетите за 2009 г. са открили някакви доказателства за нередности, които вече бяха предмет на дисциплинарно дело № 2/2007.

                  8.

                  Отбелязва новото незначително увеличение на броя на разпределените на ЕИСК постоянни длъжности (704 длъжности през 2009 г., 700 през 2008 г. и 695 през 2007 г.), както и че почти всички длъжности се заемат (7 незаети длъжности през 2009 г., 19 през 2008 г. и 9 през 2007 г.); отбелязва съществуването на средносрочния план (стратегия за 2008—2013 г.) за насърчаване на равните възможности и многообразието в секретариата, в частност чрез засиленото прилагане на разпоредби за гъвкаво работно време, и очаква да получи докладите за по-нататъшния напредък в областта на политиката за човешки ресурси.

                  9.

                  Отбелязва със задоволство, че съгласно коментарите на Комитета в отговор на резолюцията на Парламента от 5 май 2010 г. относно освобождаването от отговорност за финансовата 2008 година (6), споразумението за административно сътрудничество между Европейския икономически и социален комитет и Комитета на регионите за периода 2008—2014 г. се изпълнява в достатъчна степен и отбелязва, че за момента не са установени допълнителни потребности от подобряване на практическите аспекти, както и че комитетите продължават да отделят нужното внимание на необходимостта да се поддържа висока степен на хармонизация, което се осигурява чрез управленската структура на споразумението за административно сътрудничество; приканва Европейския икономически и социален комитет и Комитета на регионите да съобщят дали разделението в резултат на споразумението е било без отражение върху бюджета и да докладват пред органа по освобождаването от отговорност за резултатите от средносрочния преглед на споразумението, който следва да се осъществи през 2011 г.

                  10.

                  Отбелязва усилията в областта на междуинституционалното сътрудничество и по-специално текущото въвеждане на системата за управление на данни на персонала „Sysper2“, както и извършената подготовка за целта; отбелязва, че въвеждането на системата е планирано за януари 2012 г.

                  11.

                  Отново потвърждава своята позиция, че в интерес на прозрачността декларациите за финансовите интереси на членовете на всички институции на Съюза следва да бъдат достъпни в интернет чрез публичен регистър; отбелязва отговора на ЕИСК, и по-специално писмото на неговия председател във връзка със забележката на Парламента, че членовете на ЕИСК не са декларирали финансовите си интереси, и изисква ЕИСК да предприеме мерки за оповестяване на съответната информация и да проследи този въпрос в годишния си отчет за дейността.

                  12.

                  Приветства готовността на ЕИСК да се съобрази с предложението на Парламента в горепосочената му резолюция от 5 май 2010 г., че пътните разноски на членовете на ЕИСК следва да се базират само на реалните пътни разходи (и че дневните надбавки следва да бъдат равни на получаваните от членовете на Европейския парламент) и взема под внимание писмото на председателя на ЕИСК по този въпрос; изисква ЕИСК да докладва за по-нататъшния напредък по този въпрос.

                  13.

                  Призовава ЕИСК да докладва за постигнатия напредък в преразглеждането на финансовия статут на членовете и да съобщи резултатите от този процес на органа по освобождаването от отговорност.

                  14.

                  Поздравява ЕИСК за постоянно високото качество на неговите годишни отчети за дейността и приветства включването на последващите мерки, предприети в резултат на предходните решения на Парламента за освобождаване от отговорност.

                  15.

                  Призовава ЕИСК през 2011 г. да извърши незабавно цялостен преглед на разходите във всички сфери на дейност, за да гарантира ефективност на всички разходи с цел определяне на възможните икономии, които биха намалили натиска върху бюджета в този период на строги икономии.

         (1)  ОВ L 69, 13.3.2009 г.

         (2)  ОВ C 308, 12.11.2010 г., стр. 1.

         (3)  ОВ C 303, 9.11.2010 г., стр. 1.

         (4)  ОВ C 308, 12.11.2010 г., стр. 129.

         (5)  ОВ L 248, 16.9.2002 г., стр. 1.

         (6)  ОВ L 252, 25.9.2010 г., стр. 94.